Sylvester se lot bekend | Maroela Media
Die park het in 'n verklaring gesê Sylvester sal in die Addo-olifantpark in die Oos-Kaap hervestig word. Hy sal daar in 'n kamp van 200 ha in die Kuzuko-gedeelte van die park geplaas word waar hy sal aansluit by twee jong leeuwyfies wat reeds in die kamp is. Die twee leeuwyfies is as welpies uit die Addo-hoofkamp gered nadat hul ma verlede jaar deur 'n slang gebyt is.
Fundisile Mketeni, hoof van SANParke, het gesê Sylvester is op driejarige ouderdom nog jonk genoeg om 'n band met die leeuwyfies te vorm en hom uiteindelik as die hoof van 'n trop te vestig. Sodra die groep hul natuurlike sosiale dinamiek gevestig het, sal die drie leeus in die 60 000 ha hoofgedeelte van die park vrygelaat word waar hulle vrylopend kan wees.
"Daar is altyd 'n risiko dat die leeu [Sylvester] weer kan ontsnap, maar die risiko sal tot 'n groot mate verminder word deur enige moontlike konflik met ander mannetjies te vermy deur hom eers in die kleiner kamp te plaas en hom sodoende toe te laat om homself as die dominante mannetjie te vestig," het Mketeni verduidelik. Hy het ook gesê die park het 'n aansienlike hoeveelheid prooi en slegs een ander groep ouer leeumannetjies. Daarom sal Sylvester nie onder druk wees om te probeer ontsnap nie.
Sylvester is op 31 Maart ná vier dae op vrye voet opgespoor en gevang en teruggeneem na die Karoo Nasionale Park. Die park het toe gesê dat verskeie opsies oor Sylvester se toekoms oorweeg sal word, insluitend om hom moontlik van kant te maak indien dit in sy beste belang is.
Mketeni het Dinsdag gesê hulle is verbind tot natuurbewaring en het die besluit gemaak omdat dit in die beste belang vir Sylvester en die natuur is. "Ons wil lede van die publiek bedank vir hul belangstelling in hierdie leeu en hulle volgehoue belangstelling in natuurbewaring in die algemeen. Ons het aanvanklik gepoog om op elke boodskap te reageer wat ons van die publiek ontvang het, maar moes uiteindelik handdoek ingooi vanweë die reuse-hoeveelheid boodskappe wat aan ons gestuur is."
En dankie aan Maroela Media wat ons op hoogte doen oor hierdie leeu se lot – doen so voort asseblief!